Sidor Kovpak
Sidor Artemyeviç Kovpak (ukr. Си́дір Арте́мович Ковпа́к; 13 (25) may 1887, Kotelva[d], Xarkov quberniyası[d] – 11 dekabr 1967, Kiyev) — sovet hərbçisi və dövlət xadimi. General-mayor (1943). İki dəfə Sovet İttifaqı Qəhrəmanı (1942, 1944). 1908–1912-ci və 1914–1917-ci illərdə Rusiya İmperator Ordusunda xidmət etmişdir. XVI Ordu Korpusunun 47-ci Piyada Diviziyasının 186-cı Aslanduz Piyada Alayının tərkibində Birinci Dünya müharibəsinin iştirakçısı olub. 1918-ci ildə Xarkov quberniyasının Axtırski rayonunun Kotelevski volostunda Sovet hakimiyyətinin qurulması uğrunda mübarizə aparan qırmızı partizan dəstəsi təşkil edib. 1919-cu ilin iyul ayından Fəhlə və Kəndli Qırmızı Ordusunda kvartalmaster kimi xidmətdə olub. Vətəndaş müharibəsi başa çatdıqdan sonra o, hərbi inzibati xidmətdə keçib. 1926-cı ilin iyul ayından alay komandiri olan S. A. Kovpak həmən il səhhətindəki problemlərə görə ehtiyata çıxıb. 1926-cı ilin iyulundan 1939-cu ilin dekabrına qədər Ukrayna SSR-nin xalq təsərrüfatında bir sıra rəhbər vəzifələrdə çalışıb. 1940-cı ilin yanvarından 1941-ci ilin avqustuna qədər — Putivl Şəhər İcraiyyə Komitəsinin sədri olub Böyük Vətən müharibəsi illərində S. A. Kovpak Ukraynada partizan hərəkatının təşkilatçılarından biri idi. O, Spadşçanski meşəsindəki partizan dəstəsinə, birləşmiş Putivl partizan dəstəsinə və Sumı vilayətinin partizan dəstələrinə komandanlıq edib. Partizan müharibəsinin basqın taktikasının tərəfdarı olub. Sumı vilayətinin şimal bölgələrində iki dəfə yürüşə, Ukraynanın Sağ Sahilinə və Karpatlara basqınlar təşkil edib. 1943-cü ilin dekabrında partizan bölüyü komandiri vəzifəsindən geri çağırılıb. 1944-cü ilin noyabrından 1947-ci ilin martına qədər Ukrayna SSR Ali Məhkəməsinin üzvü olub. 1946-cı ilin fevralından 1967-ci ilin dekabrına kimi 2–7 çağırış SSRİ Ali Sovetinin deputatı seçilib. 1947-ci ilin fevralından 1967-ci ilin dekabrına kimi 2–7 çağırış Ukrayna SSR Ali Sovetinin deputatı olub. 1947-ci ilin fevralından 1967-ci ilin aprelinə qədər — Ukrayna SSR Ali Soveti sədrinin müavini vəzifəsində çalışıb. 1967-ci ilin aprelindən — Ukrayna SSR Ali Soveti Rəyasət Heyətinin üzvüdür. 1919-cu ildən RCP(b)/VKP(b)/SovKP-nin üzvü. Sovet İttifaqı Kommunist Partiyasının XIX–XXIII qurultaylarının nümayəndəsi olub. Ukraynada partizan mübarizəsi haqqında avtobioqrafik xatirələrin müəllifidir.